আগামী সোমবার প্রি-কোয়ার্টার ফাইনালে তাঁরা আবার নামছেন চার বছর আগের ফাইনাল খেলতে! ২০১২-র ইউরো কাপের ফাইনালে ইতালিকে চার গোলে উড়িয়ে দেওয়ার মধুর স্মৃতি কি উবে গিয়েছে স্পেনের ফুটবলারদের মন থেকে? না হলে এবারের ইউরো কাপে শেষ ষোলোয় তাঁদের সামনে ইতালির পড়ার খবর শোনার পর স্প্যানিশ ফুটবলাররা এবং কোচ ভিসেন্তে দেল বস্কি এত নেতিবাচক হয়ে পড়বেন কেন? কেনই বা কোচ বলবেন, ‘‘ইতালিকে আমরা শেষ ষোলোয় চাইনি।’’ সের্জিও র‌্যামোসই বা কেন ক্রোয়েশিয়ার বিরুদ্ধে হারের পর সংবাদমাধ্যমকে জানাবেন, ড্রেসিংরুমে ফুটবলাররা বিষণ্ণ হয়ে বসেছিলেন আর তাঁদের মধ্যে আলোচনা চলছিল শেষ ষোলোর প্রতিদ্বন্দ্বীকে নিয়ে! স্প্যানিশ ফুটবলাররা কি ভুলে গিয়েছেন যে, এখনও পর্যন্ত ইউরো কাপ চ্যাম্পিয়ন স্পেন?
সোমবারের গুরুত্বপূর্ণ ম্যাচের আগে সতীর্থদের মধ্যে সেই অহংবোধ যেন আবার জাগিয়ে দিলেন তিনি, আন্দ্রে ইনিয়েস্তা। সতীর্থরা শুনলেন তাঁর হুঙ্কার। ইনিয়েস্তা বলে দিলেন, ‘‘ইতালি শক্তিশালী প্রতিপক্ষ হতে পারে। কিন্তু আমরাও স্পেন!’’ ক্রোয়েশিয়ার বিরুদ্ধে হারের পর বলা হয়েছে, স্পেনের পারফরম্যান্স এখনও নিখুঁত হয়নি। ইনিয়েস্তা বলেছেন, ‘‘এখন এসব নিয়ে ভাবা অর্থহীন। পরিস্থিতির মোকাবিলা করতে হবে। কিন্তু এটাও সত্যি আমরা যদি আত্মবিশ্বাস নিয়ে নিজেদের স্বাভাবিক খেলাটা খেলতে পারি, তখন আমাদের পক্ষেও পরের রাউন্ডে যাওয়া অসম্ভব নয়।’’ চার বছর আগের ইতালি এখন অনেক বদলে গিয়েছে বলে মত ইনিয়েস্তার। তিনি বলেছেন, ‘‘ইতালির খেলার স্টাইল চার বছর আগের মতো আর নেই। ডিফেন্সের সংগঠন অবশ্য আগের মতোই জমাট। কিন্তু ওদের মাঝমাঠের ফুটবলাররাও এখন আক্রমণাত্মক। তাই বল দখলে রেখে ওরা এখন প্রচুর আক্রমণাত্মক পাস বাড়ায়।’’ সঙ্গে যোগ করেছেন, ‘‘ক্রোয়েশিয়ার বিরুদ্ধে হারের পর হয়তো আমরাই আন্ডারডগ কাগজ-কলমে। কিন্তু আবার বলছি, আমরা স্পেন। সেই আত্মবিশ্বাস নিয়ে আমাদের মাঠে নামতে হবে।’’
এদিকে দেশের সংবাদমাধ্যমের সমালোচনায় বিদ্ধ দেল বস্কি। তাঁর বিরুদ্ধে অভিযোগ, গ্রুপ পর্বে তিনি দলের ছ’জন ফুটবলারকে বসিয়ে রেখেছেন। কিন্তু স্পেনের কোচ সমালোচনাকে গুরুত্বই দিচ্ছেন না। দেল বস্কি আরও জানিয়েছেন, চার বছর আগের ইতালি অনেক বদলে গিয়েছে। তিনি বলেছেন, ‘‘ইতালি এখন অনেক ডাইরেক্ট ফুটবল খেলে। ওদের প্রান্তিক আক্রমণও আগের চেয়ে অনেক ধারাল। তাই এখন এই ম্যাচকে চার বছর আগের সঙ্গে তুলনা করাই যাবে না।’’ 
কোচ যাই বলুন না কেন, সোমবার স্পেন মাঠে নামবে চার বছর আগের সেই জয়ের অহংকার নিয়েই যে, আমরা স্পেন!